
Р Е Ш Е Н И Е  
№  РС-54-25-041

Днес, 28.04.2025 г. в град София, Комисията за противодействие на корупцията, в състав:

За председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева



У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията и е образувано въз основа на Решение за образуване на производство за конфликт на интереси № КИ-055 от 10.02.2025 г. на Комисията за противодействие на корупцията по сигнал с вх. № С-54/22.01.2025 година.
Производството е образувано срещу Любомир ****** Андреев, общински съветник в   Общински съвет Х., мандат 2023 – 2027 година.
В сигнала се твърди, че Любомир ****** Андреев е вписан в ТРРЮЛНЦ като управител и едноличен собственик на капитала на дружество „******“ ЕООД с ЕИК ******. Сочи се, че дружеството е в договорни отношения с Община Х., като видно от приложена към сигнала Фактура № 0000002795 от 29.08.2024 г. дружеството е извършило продажба на стоки. Фактурата е подписана като съставена от Андреев, което обстоятелство изключвало хипотезата на незнание. Според сигналоподателя обстоятелството, че Любомир Андреев продава на Община Х. стоки, поставя под съмнение неговата безпристрастност и независимост в качеството му на общински съветник, както и че сключвайки търговски договори с общината, съществува риск той да се обогатява неправомерно, използвайки публични средства за лична употреба. Към сигнала са приложени следните доказателства: Удостоверение от Агенцията по вписванията; писмо с вх. № 241/25.10.2024, подписано от кмета на Община Х.; списък на дружества от 25.10.2024 г., предоставящи строителни материали на Община Х.; 1 бр. фактура от 29.08.2024 г. и 2 бр. разпечатки от дневник на сметки. 
С писмо с вх. № КПК-1094-1/13.03.2025 г. на КПК от председателя на Общински съвет Х. е получено заверено копие на Удостоверение за избран общински съветник № 31 от ОИК Х., клетвен лист и Решение № 166-МИ/30.10.2023 г. на ОИК Х. 
Служебно е извършена справка в НБД Население и Търговски регистър и регистър на юридическите лица с нестопанска цел /ТРРЮЛНЦ/ и сайта на Община Х.

След като обсъди събраните в хода на административното производство доказателства, Комисията установи следното от фактическа страна:

            Сигналът е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения /ЗЗЛПСПОИН/, с посочени три имена и адрес, и е подписан.
Любомир ****** Андреев е избран за общински съветник в Общински съвет Х., мандат 2023 – 2027 г., видно от представеното Удостоверение за избран общински съветник № 31/07.11.2023 г. на ОИК Х., с което ОИК Х. удостоверява, че с Решение № 166-МИ/30.10.2023 г. Любомир ****** Андреев е избран за общински съветник. Любомир Андреев е положил клетва като общински съветник на 09.11.2023 г. видно от приложения по преписката клетвен лист.  
От направената справка в ТРРЮЛНЦ се установява, че Любомир ****** Андреев е едноличен собственик и управител на „******“ ЕООД с ЕИК ******, считано от 2013 година, което дружество е с предмет на дейност: покупка на стоки или др. вещи с цел да ги продаде в първоначален, преработен или обработен вид; продажба на стоки от собствено производство; търговско представителство и посредничество; комисионни, спедиционни, валутни и превозни сделки, складова и лизингова дейност, рекламна дейност, външна и вътрешна търговия, търговия със селскостопанска продукция и техника, внос, производство, дистрибуция на компютри, продажба на едро и дребно на компютърни части и офис материали, ремонт и поддръжка на канцеларска техника и информационни, програмни, импресарски и други услуги, покупка, строеж или обзавеждане на недвижими имоти с цел продажба, посредническа и консултантска дейност при сделки с недвижими имоти, финансово-счетоводни услуги, изготвяне на годишни и междинни счетоводни отчети, данъчни консултации, машинописни, копирни и печатни услуги, образователни курсове по чужди езици, маркетинг и компютърна грамотност, сделки с интелектуална собственост, търговско представителство и посредничество, таксиметрова, туристическа, хотелиерска, рекламна, информационна, програмна, импресарска и проектантска дейност, както и всяка друга дейност, която не е забранена от закона и след снабдяване с лиценз за съответните дейности, за които се изисква такъв.
В писмо с вх. № КПК-1094-1/13.03.2025 г. на КПК председателят на Общински съвет Х., изрично е удостоверил, че не са налице решения на Общински съвет Х. по отношение на „******“ ЕООД, в периода от м. ноември 2023 г. до настоящия момент /писмото е изходирано на 10.03.2025 г./.
Към сигнала е приложено писмо от кмета на Община Х. до председателя на Общински съвет Х. с вх. № 241/25.10.2024 г., към което кметът е приложил списък на дружествата, които са продавали на Община Х. строителни материали, считано от 01.01.2024 г. до 25.10.2024 г. Една от тези фирми е и „******“ ЕООД. Видно от приложения към сигнала Дневник на сметка 6016 за периода от 01.01.2024 г. до 14.10.2024 г. са осчетоводени 14 бр. фактури, между които и Фактура № 2795/29.08.2024 г. за сумата 401,79 лв. с доставчик „******“ ЕООД и получател Община Х., за доставка на строителни материали и инструменти. Фактурата е подписана от Любомир Андреев в качеството му на управител на дружеството.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 70 от Закона за противодействие на корупцията (ЗПК), трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие. 
В качеството му на общински съветник в Общински съвет Х., Любомир ****** Андреев е лице, заемащо публична длъжност по смисъла на чл. 6, ал.1, т. 32 от ЗПК, и компетентна да се произнесе относно наличието или липсата на конфликт на интереси по отношение на него е КПК. 
Съгласно чл. 33, ал. 1, т. 3 от ЗМСМА общинският съветник има право да участва в обсъждането и решаването на всички въпроси от компетентността на съвета. На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на общинския съвет и на комисиите, в които е избран, и да участва в решаването на разглежданите въпроси.
Притежаването на дялове или акции на търговско дружество или участието в негов управителен или контролен орган, обосновава отношения на свързани лица по смисъла на §1, т. 9, б.“б“ от ДР на ЗПК, доколкото овластеният е заинтересован от високи резултати от търговската дейност на съответното дружество. Обстоятелството, че Любомир Андреев е едноличен собственик и управител на „******“ ЕООД, предопределя икономически зависимости между него и дружеството, които пораждат основателни съмнения в неговата безпристрастност и обективност, което от своя страна обуславя свързаност между него и дружеството по смисъла на §1, т. 9, б.“б“ от ДР на ЗПК. 
Съгласно разпоредбата на чл. 35, ал. 5 от ЗМСМА, общинският съветник не може: 1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; 2. да заема длъжност като общински съветник или подобна длъжност в друга държава - членка на Европейския съюз; 3. да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията. В разпоредбата няма предвидено ограничение общинският съветник да бъде едноличен собственик на капитала или съдружник в търговско дружество.
В писмо с вх. № КПК-1094-1/13.03.2025 г. на КПК председателят на Общински съвет Х., изрично е удостоверил, че не са налице решения на Общински съвет Х. по отношение на „******“ ЕООД, в периода от м. ноември 2023 г. до настоящия момент /писмото е изходирано на 10.03.2025 г./. От изричното удостоверяване от председателя на Общински съвет Х. следва изводът, че не са налице упражнени правомощия от страна на Любомир ****** Андреев, в качеството му на общински съветник в Общински съвет Х., за периода от м. ноември 2023 г. до 10.03.2025 г., касаещи дружеството. Фактура № 2795/29.08.2024 г. с доставчик „******“ ЕООД и получател Община Х., за доставка на строителни материали и инструменти, е подписана от Любомир Андреев в качеството му на управител на дружеството, а не в качеството му на общински съветник.
От изложеното следва, че е налице една от предпоставките от общия състав на конфликт на интереси по отношение на Любомир ****** Андреев, в качеството му на общински съветник в Общински съвет Х., а именно: лице, заемащо публична длъжност. Не са налице упражнени от лицето правомощия по служба и частен интерес от упражнените правомощия. Липсата на който и да е елемент от общия състав на конфликта на интерес, съгласно чл.70 от ЗПК, води до липсата на конфликт на интереси.
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия в частен интерес и на конфликт на интереси.
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 

Р Е Ш И:

НЕ УСТАНОВЯВА конфликт на интереси по отношение на Любомир ****** Андреев, ЕГН ******, общински съветник в   Общински съвет Х., мандат 2023 – 2027 г., и лице, заемащо публична длъжност по смисъла на чл. 6, ал.1, т. 32 от ЗПК, поради липса на упражнени правомощия по служба по отношение на „******“ ЕООД с ЕИК ******, в периода от м. ноември 2023 г. до 10.03.2025 г.
Препис от решението да се изпрати на Окръжна прокуратура – Х., с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 


КОМИСИЯ:

ЗА ПРЕДСЕДАТЕЛ:…………..……………………....…/АНТОН СЛАВЧЕВ/

ЧЛЕН:……………………………………............./АНТОАНЕТА ЦОНКОВА/

ЧЛЕН:…………………...……………....……….………../ПЛАМЕН ЙОЦОВ/

ЧЛЕН:…………………………………........................../СИЛВИЯ КЪДРЕВА/



